A Naprendszer hihetetlen titkokat sejtető határai mindig is vonzották az emberiséget. Ezek közül az egyik, talán a legfontosabb sosem hagyta nyugodni a csillagászokat. Az Europa. A Jupiter e jéggel borított holdja, mely az első pillanattól, a felfedezéstől kezdve a vég nélküli összeesküvés elméletek és találgatások tárgya lett.

Vajon a jég alatt víz is van?

Ha van víz, akkor ott élet is lehet?

2084-ben az akkori nagyhatalmak űrkutatási központjai, az amerikai NASA, az orosz RKA és az európai ESA egy lobogó alatt egyesült, és létrejött az államoktól független Űrkutatás Rt, azaz a Cég, mely két éven belül a kezében tartotta az összes űrkutatással kapcsolatos technológiát és tervet.

2443-ra az emberiség a Naprendszer négy belső bolygóját már többé-kevésbé uralja. A négy bolygó a Föderáció elnevezésű államrendszerben él, melynek központja a Föld Holdja, a Holdváros.

A Vénusz gyarmatosításának elindítása után nem sokkal, 2447-ben a Föderációban lévő rejtett feszültségek hirtelen, egyik pillanatról a másikra szabadultak el, és az egymást követő események háborúba torkolltak. Ezt a Vénuszért folytatott helyi háborúk sorozatát a későbbiekben gyors lefolyása miatt Villámháborúnak nevezték.

A Föderáció ekkor még képes volt megőrizni uralmát a térségben, azt azonban senki sem sejthette, hogy ez csak az előszele egy nagyobb bajnak, egy egyszerű tünete egy sokkal hatalmasabb kórnak, mely a Föderáció immár nagyon is törékeny békéjét fenyegeti.

Ezzel párhuzamosan a Cég a Föderációval összefogva egy újabb programot dolgozott ki. A Mars gyarmatosítása óta először, e program sikeressége megerősíthette volna a Föderáció helyzetét és a Cég befolyását. Az Europa-program célja a Jupiter, a hatalmas gázóriás egyik holdjának, az Europának a vizsgálata. Az első szakaszban egy felderítőműholdat küldtek oda, mely minden kétséget kizáróan megállapította, hogy a jég alatt folyékony víz található.

Ekkor lépett életbe a második szakasz: megkezdődött egy fejlett űrhajó építése, mellyel egy legénység indulhat majd az Europára, a fedélzeten biológusokkal és szakemberekkel, akik élet nyomai után kutathatnának a holdon.

Az űrhajó a kor legmodernebb technológiáit és fejlesztéseit tartalmazta, többek között a legfejlettebb mesterséges intelligenciát, egy antianyag-reaktort és a térhajlításhoz szükséges térhajlító ikonokat.

Sokévnyi munka után, 2456-ban az Atlantis névre keresztelt hajó végül elkészült, így minden készen állt, hogy az Europa-program elindulhasson, és hogy végre lehulljon a lepel a Naprendszer egyik legnagyobb titkáról, mely már ősidők óta foglalkoztatta az emberiséget.